ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 33


ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 33 

ശ്രീശുക ഉവാച

ഇത്ഥം ഭഗവതോ ഗോപ്യഃ ശ്രുത്വാ വാചഃ സുപേശലാഃ ।
ജഹുർവ്വിരഹജം താപം തദംഗോപചിതാശിഷഃ  ॥ 1 ॥ 

തത്രാരഭത ഗോവിന്ദോ രാസക്രീഡാമനുവ്രതൈഃ ।
സ്ത്രീരത്നൈരന്വിതഃ പ്രീതൈരന്യോന്യാബദ്ധബാഹുഭിഃ  ॥ 2 ॥ 

രാസോത്സവഃ സമ്പ്രവൃത്തോ ഗോപീമണ്ഡലമണ്ഡിതഃ ।
യോഗേശ്വരേണ കൃഷ്ണേന താസാം മധ്യേ ദ്വയോർദ്വയോഃ ।
പ്രവിഷ്ടേന ഗൃഹീതാനാം കണ്ഠേ സ്വനികടം സ്ത്രിയഃ  ॥ 3 ॥ 

യം മന്യേരൻ നഭസ്താവദ് വിമാനശതസങ്കുലം ।
ദിവൌകസാം സദാരാണാമൌത്സുക്യാപഹൃതാത്മനാം  ॥ 4 ॥ 

തതോ ദുന്ദുഭയോ നേദുർന്നിപേതുഃ പുഷ്പവൃഷ്ടയഃ ।
ജഗുർഗ്ഗന്ധർവ്വപതയഃ സസ്ത്രീകാസ്തദ്യശോഽമലം  ॥ 5 ॥ 

വലയാനാം നൂപുരാണാം കിങ്കിണീനാം ച യോഷിതാം ।
സപ്രിയാണാമഭൂച്ഛബ്ദസ്തുമുലോ രാസമണ്ഡലേ  ॥ 6 ॥ 

തത്രാതിശുശുഭേ താഭിർഭഗവാൻ ദേവകീസുതഃ ।
മധ്യേ മണീനാം ഹൈമാനാം മഹാമരകതോ യഥാ  ॥ 7 ॥ 

     പാദന്യാസൈർഭുജവിധുതിഭിഃ 
          സസ്മിതൈർഭ്രൂവിലാസൈഃ 
     ഭജ്യൻ മധ്യൈശ്ചലകുചപടൈഃ 
          കുണ്ഡലൈർഗ്ഗണ്ഡലോലൈഃ । 
     സ്വിദ്യൻ മുഖ്യഃ കബരരശനാ-
          ഗ്രന്ഥയഃ കൃഷ്ണവധ്വോ 
     ഗായന്ത്യസ്തം തഡിത ഇവ താ 
          മേഘചക്രേ വിരേജുഃ  ॥ 8 ॥ 

ഉച്ചൈർജ്ജഗുർന്നൃത്യമാനാ രക്തകണ്ഠ്യോ രതിപ്രിയാഃ ।
കൃഷ്ണാഭിമർശമുദിതാ യദ്ഗീതേനേദമാവൃതം  ॥ 9 ॥ 

കാചിത്സമം മുകുന്ദേന സ്വരജാതീരമിശ്രിതാഃ ।
ഉന്നിന്യേ പൂജിതാ തേന പ്രീയതാ സാധു സാധ്വിതി ।
തദേവ ധ്രുവമുന്നിന്യേ തസ്യൈ മാനം ച ബഹ്വദാത്  ॥ 10 ॥ 

കാചിദ് രാസപരിശ്രാന്താ പാർശ്വസ്ഥസ്യ ഗദാഭൃതഃ ।
ജഗ്രാഹ ബാഹുനാ സ്കന്ധം ശ്ലഥദ് വലയമല്ലികാ  ॥ 11 ॥ 

തത്രൈകാംസഗതം ബാഹും കൃഷ്ണസ്യോത്പലസൌരഭം ।
ചന്ദനാലിപ്തമാഘ്രായ ഹൃഷ്ടരോമാ ചുചുംബ ഹ  ॥ 12 ॥ 

കസ്യാശ്ചിന്നാട്യവിക്ഷിപ്തകുണ്ഡലത്വിഷമണ്ഡിതം ।
ഗണ്ഡം ഗണ്ഡേ സന്ദധത്യാ അദാത്താംബൂലചർവ്വിതം  ॥ 13 ॥ 

നൃത്യന്തീ ഗായതീ കാചിത്കൂജന്നൂപുരമേഖലാ ।
പാർശ്വസ്ഥാച്യുതഹസ്താബ്ജം ശ്രാന്താധാത് സ്തനയോഃ ശിവം  ॥ 14 ॥ 

ഗോപ്യോ ലബ്ധ്വാച്യുതം കാന്തം ശ്രിയ ഏകാന്തവല്ലഭം ।
ഗൃഹീതകണ്ഠ്യസ്തദ്ദോർഭ്യാം ഗായന്ത്യസ്തം വിജഹ്രിരേ  ॥ 15 ॥ 
     
     കർണ്ണോത്പലാളകവിടങ്കകപോലഘർമ്മ-
          വക്ത്രശ്രിയോ വലയനൂപുരഘോഷവാദ്യൈഃ ।
     ഗോപ്യഃ സമം ഭഗവതാ നനൃതുഃ സ്വകേശ-
          സ്രസ്തസ്രജോ ഭ്രമരഗായകരാസഗോഷ്ഠ്യാം  ॥ 16 ॥ 

     ഏവം പരിഷ്വംഗകരാഭിമർശ-
          സ്നിഗ്ധേക്ഷണോദ്ദാമവിലാസഹാസൈഃ ।
     രേമേ രമേശോ വ്രജസുന്ദരീഭിർ-
          യഥാർഭകഃ സ്വപ്രതിബിംബവിഭ്രമഃ  ॥ 17 ॥ 

     തദംഗസംഗപ്രമുദാകുലേന്ദ്രിയാഃ 
          കേശാൻ ദുകൂലം കുചപട്ടികാം വാ ।
     നാഞ്ജഃ പ്രതിവ്യോഢുമലം വ്രജസ്ത്രിയോ 
          വിസ്രസ്തമാലാഭരണാഃ കുരൂദ്വഹ  ॥ 18 ॥ 

കൃഷ്ണവിക്രീഡിതം വീക്ഷ്യ മുമുഹുഃ ഖേചരസ്ത്രിയഃ ।
കാമാർദ്ദിതാഃ ശശാങ്കശ്ച സഗണോ വിസ്മിതോഽഭവത്  ॥ 19 ॥ 

കൃത്വാ താവന്തമാത്മാനം യാവതീർഗ്ഗോപയോഷിതഃ ।
രേമേ സ ഭഗവാംസ്താഭിരാത്മാരാമോഽപി ലീലയാ  ॥ 20 ॥ 

താസാമതിവിഹാരേണ ശ്രാന്താനാം വദനാനി സഃ ।
പ്രാമൃജത്കരുണഃ പ്രേമ്ണാ ശന്തമേനാംഗപാണിനാ  ॥ 21 ॥ 

     ഗോപ്യഃ സ്ഫുരത്പുരടകുണ്ഡലകുന്തലത്വിഡ്-
          ഗണ്ഡശ്രിയാ സുധിതഹാസനിരീക്ഷണേന ।
     മാനം ദധത്യ ഋഷഭസ്യ ജഗുഃ കൃതാനി 
          പുണ്യാനി തത്കരരുഹസ്പർശപ്രമോദാഃ  ॥ 22 ॥ 

     താഭിര്യുതഃ ശ്രമമപോഹിതുമംഗസംഗ-
          ഘൃഷ്ടസ്രജഃ സ കുചകുങ്കുമരഞ്ജിതായാഃ । 
     ഗന്ധർവ്വപാലിഭിരനുദ്രുത ആവിശദ്വാഃ 
          ശ്രാന്തോ ഗജീഭിരിഭരാഡിവ ഭിന്നസേതുഃ  ॥ 23 ॥ 

     സോഽമ്ഭസ്യലം യുവതിഭിഃ പരിഷിച്യമാനഃ 
          പ്രേമ്‌ണേക്ഷിതഃ പ്രഹസതീഭിരിതസ്തതോഽങ്ഗ । 
     വൈമാനികൈഃ കുസുമവർഷിഭിരീഡ്യമാനോ 
          രേമേ സ്വയം സ്വരതിരത്ര ഗജേന്ദ്രലീലഃ  ॥ 24 ॥ 

     തതശ്ച കൃഷ്ണോപവനേ ജലസ്ഥല-
          പ്രസൂനഗന്ധാനിലജുഷ്ടദിക്തടേ ।
     ചചാര ഭൃംഗപ്രമദാഗണാവൃതോ 
          യഥാ മദച്യുദ് ദ്വിരദഃ കരേണുഭിഃ  ॥ 25 ॥ 

     ഏവം ശശാങ്കാംശുവിരാജിതാ നിശാഃ 
          സ സത്യകാമോഽനുരതാബലാഗണഃ ।
     സിഷേവ ആത്മന്യവരുദ്ധസൌരതഃ 
          സർവ്വാഃ ശരത്കാവ്യകഥാരസാശ്രയാഃ  ॥ 26 ॥ 

രാജോവാച

സംസ്ഥാപനായ ധർമ്മസ്യ പ്രശമായേതരസ്യ ച ।
അവതീർണ്ണോ ഹി ഭഗവാനംശേന ജഗദീശ്വരഃ  ॥ 27 ॥ 

സ കഥം ധർമ്മസേതൂനാം വക്താ കർത്താഭിരക്ഷിതാ ।
പ്രതീപമാചരദ്ബ്രഹ്മൻ പരദാരാഭിമർശനം  ॥ 28 ॥ 

ആപ്തകാമോ യദുപതിഃ കൃതവാൻ വൈ ജുഗുപ്സിതം ।
കിമഭിപ്രായ ഏതം നഃ സംശയം ഛിന്ധി സുവ്രത  ॥ 29 ॥ 

ശ്രീശുക ഉവാച

ധർമ്മവ്യതിക്രമോ ദൃഷ്ട ഈശ്വരാണാം ച സാഹസം ।
തേജീയസാം ന ദോഷായ വഹ്നേഃ സർവ്വഭുജോ യഥാ  ॥ 30 ॥ 

നൈതത് സമാചരേജ്ജാതു മനസാപി ഹ്യനീശ്വരഃ ।
വിനശ്യത്യാചരൻ മൌഢ്യാദ് യഥാ രുദ്രോഽബ്ധിജം വിഷം  ॥ 31 ॥ 

ഈശ്വരാണാം വചഃ സത്യം തഥൈവാചരിതം ക്വചിത് ।
തേഷാം യത് സ്വവചോയുക്തം ബുദ്ധിമാംസ്തത് സമാചരേത്  ॥ 32 ॥ 

കുശലാചരിതേനൈഷാമിഹ സ്വാർത്ഥോ ന വിദ്യതേ ।
വിപര്യയേണ വാനർത്ഥോ നിരഹങ്കാരിണാം പ്രഭോ  ॥ 33 ॥ 

കിമുതാഖിലസത്ത്വാനാം തിര്യങ്മർത്ത്യദിവൌകസാം ।
ഈശിതുശ്ചേശിതവ്യാനാം കുശലാകുശലാന്വയഃ  ॥ 34 ॥ 

     യത്പാദപങ്കജപരാഗനിഷേവതൃപ്താ 
          യോഗപ്രഭാവവിധുതാഖിലകർമ്മബന്ധാഃ ।
     സ്വൈരം ചരന്തി മുനയോഽപി ന നഹ്യമാനാ-
          സ്തസ്യേച്ഛയാത്തവപുഷഃ കുത ഏവ ബന്ധഃ  ॥ 35 ॥ 

ഗോപീനാം തത്പതീനാം ച സർവ്വേഷാമേവ ദേഹിനാം ।
യോഽന്തശ്ചരതി സോഽധ്യക്ഷഃ ക്രീഡനേനേഹ ദേഹഭാക്  ॥ 36 ॥ 

അനുഗ്രഹായ ഭൂതാനാം മാനുഷം ദേഹമാസ്ഥിതഃ ।
ഭജതേ താദൃശീഃ ക്രീഡാ യാഃ ശ്രുത്വാ തത്പരോ ഭവേത്  ॥ 37 ॥ 

നാസൂയൻ ഖലു കൃഷ്ണായ മോഹിതാസ്തസ്യ മായയാ ।
മന്യമാനാഃ സ്വപാർശ്വസ്ഥാൻ സ്വാൻ സ്വാൻ ദാരാൻ വ്രജൌകസഃ  ॥ 38 ॥ 

ബ്രഹ്മരാത്ര ഉപാവൃത്തേ വാസുദേവാനുമോദിതാഃ ।
അനിച്ഛന്ത്യോ യയുർഗ്ഗോപ്യഃ സ്വഗൃഹാൻ ഭഗവത്പ്രിയാഃ  ॥ 39 ॥ 

     വിക്രീഡിതം വ്രജവധൂഭിരിദം ച വിഷ്ണോഃ 
          ശ്രദ്ധാന്വിതോഽനുശൃണുയാദഥ വർണ്ണയേദ് യഃ । 
     ഭക്തിം പരാം ഭഗവതി പ്രതിലഭ്യ കാമം 
          ഹൃദ്രോഗമാശ്വപഹിനോത്യചിരേണ ധീരഃ  ॥ 40 ॥